1992R3600 — LV — 01.11.2000 — 004.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

KOMISIJAS REGULA (EEK) Nr. 3600/92

(1992. gada 11. decembris),

ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū







EIROPAS KOPIENU KOMISIJA, ņemot vērā Eiropas Ekonomikas kopienas dibināšanas Līgumu, ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū ( 1 ), un jo īpaši tās 8. panta 2. punktu, tā kā Komisijai ir jāuzsāk darba programma pakāpeniskai aktīvo vielu pārbaudei, kas ir pieejamas tirgū divus gadus pēc Direktīvas 91/414/EEK izziņošanas; tā kā, ņemot vērā to, ka minētajā dienā tirgū bija daudz aktīvo vielu, izvēle jau ir izdarīta, līdzsvaroti ņemot vērā aspektus, kas attiecas uz veselību un/vai vidi, to, ka apstrādātajos produktos varētu būt attiecīgas atliekas, to, cik svarīgi lauksaimniecībā ir savienojumi, kuri satur šīs vielas, to, ka skaidri redzams ir datu trūkums (vai, tieši pretēji, to, ka ir pilnīgi, atjaunināti datu apkopojumi), kā arī jebkādu ķīmisko un bioloģisko īpašību līdzību; tā kā jānosaka ražotāju, dalībvalstu un Komisijas attiecības, kā arī visu attiecīgo personu pienākumi programmas īstenošanā; tā kā jāparedz informēšanas procedūra, ar kuru saskaņā ieinteresētajiem ražotājiem ir tiesības informēt Komisiju par ieinteresētību nodrošināt kādas aktīvās vielas ietveršanu minētās direktīvas I pielikumā, kā arī par apņemšanos iesniegt visu vajadzīgo informāciju attiecīgās aktīvās vielas pareizai novērtēšanai un lēmuma pieņemšanai par to, ņemot vērā Direktīvas 91/414/EEK 5. pantā izklāstītos kritērijus ietveršanai sarakstā; tā kā jānosaka iesniedzēju pienākumi attiecībā uz iesniedzamās informācijas formu, biežumu un saņēmējām iestādēm; tā kā jāprecizē administratīvās sekas, kas rodas, ja šie pienākumi netiek izpildīti; tā kā šajā novērtējumā jāņem vērā arī tā tehniskā un zinātniskā informācija par aktīvās vielas vai tās atlieku iespējamo bīstamo ietekmi, ko attiecīgā termiņā iesniegušas citas ieinteresētās personas; tā kā novērtējuma pētījumi jāizplata starp dalībvalstu kompetentajām iestādēm; tā kā tādēļ attiecībā uz katru aktīvo vielu jāizrauga ziņotāja dalībvalsts, lai pārbaudītu un novērtētu iesniegto informāciju, pastāvīgi apspriežoties ar citu dalībvalstu ekspertiem, un lai iesniegtu Komisijai novērtējuma rezultātus un ieteikumu lēmuma pieņemšanai par attiecīgo aktīvo vielu; tā kā ar šo regulu noteiktajām procedūrām nevajadzētu ietekmēt darbības, kas jāveic saskaņā ar citiem Kopienas tiesību aktiem; tā kā, lai nepieļautu, ka tiek dublēti darbi, jo īpaši eksperimenti ar mugurkaulniekiem, jāparedz īpaši noteikumi, lai stimulētu ražotājus iesniegt kolektīvu dokumentāciju; tā kā šajā regulā paredzētajām procedūrām nevajadzētu ietekmēt izmeklēšanas un aizlieguma darbības saskaņā ar Padomes Direktīvu 79/117/EEK ( 2 ), kurā jaunākie grozījumi izdarīti ar Komisijas Direktīvu 91/188/EEK ( 3 ), ja Komisijai kļūst pieejama informācija par to, ka varbūt radušies apstākļi, kas ļauj īstenot Direktīvā 79/117/EEK paredzētās prasības attiecībā uz aizliegšanu; tā kā šīs regulas pieņemšanas laikā konkrēti tiek pārbaudīta šāda informācija attiecībā uz atrazīnu un kvintozēnu; tā kā pašlaik ir jāveic procedūras un administratīvi pasākumi, lai nodrošinātu to, ka aktīvo vielu novērtēšanu var efektīvi uzsākt no dienas, kad sākas Direktīvas 91/414/EEK īstenošana; tā kā šajā regulā paredzētie pasākumi ir saskaņā ar Pastāvīgās augu veselības komitejas atzinumu, IR PIEŅĒMUSI ŠO REGULU.







1. pants

1. Šī regula nosaka sīki izstrādātus noteikumus darba programmas pirmā posma īstenošanai, kas minēta Direktīvas 91/414/EEK (še turpmāk “Direktīva”) 8. panta 2. punktā. Pirmais posms ietver šīs regulas I pielikumā uzskaitīto vielu novērtēšanu, lai, iespējams, tās ietvertu Direktīvas 91/414/EEK I pielikumā. Direktīvas 6. panta 2. un 3. punkts un 6. panta 4. punkta otrā daļa neattiecas uz šīs regulas I pielikumā uzskaitītajām vielām, kamēr attiecībā uz šīm vielām nav pabeigtas šajā regulā paredzētās procedūras.

2. Šo regulu piemēro, neskarot:

a) pārskatīšanu, ko veic dalībvalstis, un jo īpaši pārskatīšanu nolūkā atjaunot atļaujas saskaņā ar Direktīvas 4. panta 4. punktu;

b) pārskatīšanu, ko saskaņā ar Direktīvas 5. panta 5. punktu veic Komisija;

c) novērtēšanu, ko veic saskaņā ar Direktīvu 79/117/EEK.

2. pants

1. Šajā regulā terminiem “augu aizsardzības līdzekļi”, “vielas”, “aktīvās vielas”, “preparāti” un “augu aizsardzības līdzekļu atļauja” ir nozīme, kas izklāstīta Direktīvas 2. pantā.

2. Šajā regulā ir spēkā arī šādas definīcijas.

a) “Ražotājs” ir: — attiecībā uz Kopienā ražotajām aktīvajām vielām – izgatavotājs vai kāda Kopienā reģistrēta persona, ko izgatavotājs izraudzījis par savu vienīgo pārstāvi, — attiecībā uz ārpus Kopienas ražotajām aktīvajām vielām – Kopienā reģistrēta persona, ko izgatavotājs izraudzījis par savu vienīgo pārstāvi, vai, ja šāda persona nav izraudzīta, aktīvās vielas – tīrā veidā vai kāda preparāta sastāvā – importētājs Kopienā;

b) “Komiteja” ir Direktīvas 19. pantā minētā Pastāvīgā augu veselības komiteja.

3. pants

Dalībvalstis izrauga iestādi, kas koordinē sadarbību ar ražotājiem, citām dalībvalstīm un Komisiju, kā arī Direktīvas 8. panta 2. punktā minēto darba programmas īstenošanu kopumā. Tās paziņo Komisijai izraudzītās iestādes nosaukumu.

4. pants

1. Katrs ražotājs, kas vēlas nodrošināt šīs regulas I pielikumā minētās aktīvās vielas vai tās sāļu, esteru vai amīnu ietveršanu Direktīvas I pielikumā, to dara zināmu Komisijai sešu mēnešu laikā pēc šīs regulas stāšanās spēkā.

Neskarot iepriekšējo daļu, I pielikumā uzskaitītās vielas ražotājiem ir arī pienākums informēt Komisiju tajā pašā termiņā, ja viņi vairs nevēlas, lai attiecīgo vielu ietvertu Direktīvas I pielikumā.

▼M1

1.a Neskarot 1. punkta noteikumus, ražotāji, kuriem ir pastāvīgs birojs Austrijā, Somijā vai Zviedrijā, var informēt Komisiju vēlākais līdz 1995. gada 30. aprīlim.

▼B

2. Atbilstīgi šīs regulas II pielikumā iekļautajam paraugam paziņojums, aizpildīts un ar paziņojuma parauga 5. punktā minēto apņemšanos, jāiesniedz Komisijai, DG VI,rue de la Loi 200, B-1049 Brussels.

3. Visiem ražotājiem, kas nav laikus darījuši zināmu kādu konkrētu 1. punktā minētu aktīvo vielu, būs atļauts piedalīties 1. pantā minētajā programmā vienīgi kopā ar citiem iesniedzējiem, kas ziņojuši par šo aktīvo vielu, vai – šā panta 4. punktā minētajā gadījumā – ar sākotnējo iesniedzēju piekrišanu palīdzēt iesniedzējai dalībvalstij.

4. Komisija ar Komitejas starpniecību informē dalībvalstis, ja par kādu konkrētu aktīvo vielu neviens ražotājs nav iesniedzis paziņojumu saskaņā ar 2. punktu. Dalībvalstis varēs paziņot, ka tās ir ieinteresētas nodrošināt šīs aktīvās vielas ietveršanu Direktīvas I pielikumā, izmantojot šīs regulas II pielikumā iekļauto paziņojuma paraugu. Paziņojums jānosūta Komisijai cik iespējams īsā laikā un ne vēlāk kā sešus mēnešus pēc tam, kad Komisija informējusi dalībvalstis. Dalībvalsts, kas iesniegusi paziņojumu, veic visus ražotāja pienākumus, kas paredzēti šīs regulas 5. līdz 8. pantā.

5. Ja neviens ražotājs vai dalībvalsts, rīkojoties saskaņā ar iepriekšminēto procedūru, nav paziņojis, ka ir ieinteresēts panākt konkrētās aktīvās vielas ietveršanu Direktīvas I pielikumā, tad saskaņā ar Direktīvas 8. panta 2. punkta pēdējo daļu var tikt pieņemts lēmums šo aktīvo vielu neietvert.

5. pants

1. Komisija kopā ar Komiteju izskata 4. panta 2. un 4. punktā minētos paziņojumus.

2. Pēc 1. punktā minētās pārbaudes saskaņā ar Direktīvas 19. pantā noteikto procedūru regulas formā pieņem lēmumu par šādiem jautājumiem:

a) to vielu saraksts, kas ir pieņemtas, lai tās, iespējams, ietvertu Direktīvas I pielikumā;

b) ziņotājas dalībvalsts izraudzīšana attiecībā uz katru aktīvo vielu, kas ietverta a) apakšpunktā minētajā sarakstā.

3. Šā panta 2. punkta a) apakšpunktā minētajā sarakstā dažas vielas ar līdzīgu struktūru vai ķīmiskajām īpašībām var grupēt kopā; ja aktīvā viela ir norādīta dažādos preparātos, kuri var izraisīt atšķirīgas toksikoloģiskās īpašības vai kuriem var būt atšķirīga ietekme uz vidi, tad šos preparātus var uzskaitīt atsevišķi.

4. Katrai vielai, kas pieņemta novērtēšanai, 2. punktā minētajā regulā norāda:

— visu ražotāju nosaukumus, kas iesnieguši paziņojumu saskaņā ar 2. panta 1. punktu, vai – attiecīgā gadījumā – to dalībvalstu nosaukumus, kas ir iesniegušas paziņojumu saskaņā ar 4. panta 4. punktu,

— par ziņotāju izraudzītās dalībvalsts nosaukumu,

— termiņu, kādā šīs regulas 6. pantā minētā dokumentācija jāiesniedz ziņotājai dalībvalstij, parasti nosakot 12 mēnešu termiņu dokumentu apkopošanai, kā arī termiņu, kurā ieinteresētās personas iesniedz tehnisko vai zinātnisko informāciju attiecībā uz vielas vai tās atlieku iespējamām bīstamām ietekmēm uz cilvēku un/vai dzīvnieku veselību un/vai vidi.

▼M2

4.a Ja dalībvalsts paredz veikt pasākumus, lai atsauktu no tirgus vai stingri ierobežotu tāda augu aizsardzības līdzekļa izmantošanu, kas satur kādu no minētajā regulā uzskaitītajām vielām, ja tāda darbība pamatojas uz informāciju, kas ietverta 6. pantā minētajos dosjē vai 7. pantā minētajā ziņojumā, tad no 2. punktā minētā regulas pieņemšanas dalībvalsts iespējami īsā laikā informē Komisiju un pārējās dalībvalstis, minot paredzētās darbības iemeslus.

▼B

5. Ja šīs regulas 6., 7. un 8. pantā minētajā pārvērtēšanā konstatē nelīdzsvarotību pienākumu sadalījumā starp ziņotājām dalībvalstīm, var pieņemt lēmumu, izmantojot Direktīvas 19. pantā noteikto procedūru, attiecībā uz konkrētu vielu izraudzīt par ziņotāju citu dalībvalsti.

▼M1

Ja šāda cita dalībvalsts ir norādīta kā ziņotāja dalībvalsts, tad sākotnējā dalībvalsts par to informē attiecīgos iesniedzējus un nodod no jauna norādītajai ziņotājai dalībvalstij visu korespondenci un informāciju, ko tā par attiecīgo vielu ir saņēmusi kā ziņotāja dalībvalsts.

6. Ja iesniedzējs pieņem lēmumu izbeigt dalību darba programmā attiecībā uz kādu aktīvo vielu, viņš par to informē ziņotāju dalībvalsti, Komisiju un citus iesniedzējus, kas saistīti ar attiecīgo vielu.

Ja iesniedzējs vienojas ar citu ražotāju, ka viņš tiks aizstāts turpmākā dalībā darba programmā, ko paredz šī regula, tad iesniedzējs un šāds cits ražotājs kopīgā paziņojumā informē ziņotāju dalībvalsti un Komisiju, vienojoties par to, ka šāds cits ražotājs aizstās sākotnējo iesniedzēju, veicot iesniedzēja pienākumus, kā tie paredzēti 6. līdz 8. pantā; viņi apliecina to, ka ir informēti arī pārējie iesniedzēji, kas saistīti ar attiecīgo vielu.

▼B

6. pants

1. Termiņā, kas minēts 5. panta 4. punkta trešajā ievilkumā, minētajā pantā norādītajā regulā noteiktajiem iesniedzējiem par katru konkrēto aktīvo vielu individuāli vai kolektīvi jānosūta ziņotājas dalībvalsts izraudzītajai iestādei:

a) šā panta 2. punktā minētā kopsavilkuma dokumentācija un

b) šā panta 3. punktā minētā pilnā dokumentācija.

Iesniedzēji nosūta šo informāciju arī 7. panta 2. punktā minētajiem ekspertiem un, ja to lūdz, 3. pantā minētajai katras dalībvalsts kompetentajai iestādei.

Ja attiecībā uz kādu vielu regulā, kas paredzēta 5. panta 4. punktā, norādīti vairāki paziņojumi, tad attiecīgie iesniedzēji veic visus vajadzīgos pasākumus, lai kolektīvi iesniegtu pirmajā daļā minēto dokumentāciju. Ja kāda dokumentācija ir iesniegta bez visu attiecīgo iesniedzēju dalības, tajā norāda pieliktās pūles un iemeslus, kāpēc daži ražotāji nav piedalījušies.

2. Kopsavilkuma dokumentācija ietver:

a) paziņojuma eksemplāru; attiecībā uz vairāku ražotāju kopīgu pieprasījumu – to paziņojumu eksemplāru, kas iesniegti saskaņā ar 4. pantu, un tās personas vārdu, kuru attiecīgie ražotāji izraudzījuši kā atbildīgo par kopīgo dokumentāciju un dokumentācijas sagatavošanu atbilstīgi šai regulai;

b) aktīvās vielas izmantošanai ieteicamos nosacījumus, kas jāņem vērā saistībā ar tās ietveršanu Direktīvas I pielikumā; ►M4 iesniedzējam ir jāpierāda, ka saskaņā ar informāciju, kas iesniegta par vienu vai vairākiem preparātiem, kas paredzēti ierobežotam raksturīgu lietojumu diapazonam, iespējams izpildīt direktīvas prasības attiecībā uz 5. pantā minētajiem kritērijiem; ◄

c) attiecībā uz katru Direktīvas II pielikuma punktu – pieejamos kopsavilkumus un pārbaužu rezultātus, tās personas vārdu vai institūta nosaukumu, kas ir veicis pārbaudes; to pašu informāciju attiecībā uz katru Direktīvas III pielikuma punktu saistībā ar Direktīvas 5. pantā minēto kritēriju novērtējumu un vienu vai vairākiem sastāviem, kas atbilst b) apakšpunktā minētajiem izmantošanas nosacījumiem;

d) ja kāda informācija, kas minēta c) apakšpunktā, nav pieejama: — vai nu – saskaņā ar Direktīvas II un III pielikuma ievadnoteikumiem – zinātnisko un tehnisko pamatojumu, kas rāda, ka attiecīgā informācija nav vajadzīga, lai aktīvo vielu novērtētu saskaņā ar Direktīvas 5. pantā minētajiem kritērijiem, — vai arī dokumentācijas iesniedzēja ražotāja vai ražotāju apņemšanos, ka trūkstošā informācija tiks nosūtīta vēlāk; jāiesniedz sīki izstrādāts grafiks un dokumenti, kas rāda, ka apņemšanos var izpildīt.

3. Pilnā dokumentācijā ir protokoli un pilni ziņojumi par pētījumu attiecībā uz visu 2. punkta c) apakšpunktā minēto informāciju.

4. Ja par kādu konkrētu aktīvo vielu 1. punktā minētā dokumentācija nav nosūtīta 5. panta 4. punktā noteiktajā termiņā vai ja nosūtītā dokumentācija noteikti neatbilst 2. un 3. punkta prasībām, tad ziņotāja dalībvalsts informē Komisiju, norādot iesniedzēju minēto pamatojumu.

5. Pamatojoties uz 4. punktā minēto ziņotājas dalībvalsts ziņojumu, Komisija iesniedz Komitejai lēmuma projektu saskaņā ar Direktīvas 8. panta 2. punkta pēdējo daļu neietvert aktīvo vielu I pielikumā, izņemot gadījumu, ja:

▼M1

— panta 2. un 3. punkta prasībām atbilstošas dokumentācija iesniegšanai ir noteikts jauns termiņš; jaunu termiņu nosaka vienīgi tad, ja ir pierādīts, ka aizkavēšanos ir radījušas pūles iesniegt kolektīvu dokumentāciju vai papildu pūles, kas iesniedzējam vai iesniedzējiem ir jāpieliek sakarā ar atbilstīgi 5. panta 5. punktam pieņemtu lēmumu iecelt citu ziņotāju dalībvalsti,

▼B

— attiecīgā dalībvalsts informē Komisiju par vēlmi nodrošināt attiecīgās aktīvās vielas ietveršanu Direktīvas I pielikumā un par gatavību nodrošināt dokumentācijas sagatavošanu, kā paredzēts šā panta 1. punktā, un īstenot iesniedzēja pienākumus, kā paredzēts šīs regulas 7. un 8. pantā.

7. pants

1. Par katru aktīvo vielu, par kuru dalībvalsts izraudzīta par ziņotāju, tā:

a) izskata 6. panta 2. un 3. punktā minētās dokumentācijas tādā secībā, kādā tās saņemtas no attiecīgā iesniedzēja vai iesniedzējiem, kā arī 5. panta 4. punkta trešajā ievilkumā minēto informāciju vai citu pieejamo informāciju; ja par vienu aktīvo vielu ir iesniegtas vairākas dokumentācijas, tad to izskatīšanas secību nosaka pēc pēdējās iesniegtās dokumentācijas; ►M1 izskatīšanas secību 4. panta 1. punkta a) apakšpunktā minēto iesniedzēju iesniegtā dokumentācija tomēr neietekmē; ◄

b) tūlīt pēc dokumentācijas izskatīšanas nodrošina, ka iesniedzēji iesniedz atjauninātu kopsavilkuma dokumentāciju pārējām dalībvalstīm un Komisijai;

c) cik iespējams īsā laikā un ne vēlāk kā 12 mēnešus pēc dokumentācijas saņemšanas, kā minēts 6. panta 2. un 3. punktā, nosūta Komisijai ziņojumu par dokumentācijas novērtējumu, kurā ir ieteikums: — ietvert aktīvo vielu Direktīvas I pielikumā, nosakot ietveršanas nosacījumus, vai — izņemt aktīvo vielu no tirgus, vai — pārtraukt aktīvās vielas tirdzniecību, pieļaujot iespēju atkārtoti lemt par aktīvās vielas ietveršanu I pielikumā pēc papildu pārbaužu rezultātu vai ziņojumā konkretizētas papildu informācijas iesniegšanas, vai — atlikt lēmuma pieņemšanu par iespējamo ietveršanu līdz ziņojumā konkretizētu papildu pārbaužu rezultātu vai informācijas iesniegšanai;

▼M2

d) jo īpaši, ziņojumā ietver atsauci uz katru pārbaudes un pētījumu ziņojumu par katru direktīvas II pielikuma punktu, kas ir novērtējuma pamatā; atsauce ir pārbaudes un pētījumu ziņojumu saraksta veidā, norādot nosaukumu, autoru(-s), pētījuma vai pārbaudes veikšanas datumu un publicēšanas datumu, standartu, atbilstoši kuram ir veikta pārbaude vai pētījums, turētāja vārdu un turētāja vai iesniedzēja prasību par datu aizsardzību, ja tāda ir.

▼M2

2. No 1. punktā minētās pārbaudes sākuma ziņotāja dalībvalsts var lūgt iesniedzējiem uzlabot viņu dosjē vai papildināt tos. Turklāt ziņotāja dalībvalsts var no šīs pārbaudes sākuma konsultēties ar citu dalībvalstu ekspertiem un lūgt papildu tehnisko vai zinātnisko informāciju no citām dalībvalstīm, lai palīdzētu veikt novērtēšanu.

3. Pēc kopsavilkuma dosjē un 1. punktā minētā ziņojuma saņemšanas Komisija dosjē un ziņojumu nosūta Komitejai pārbaudei.

Pirms dosjē un ziņojuma nosūtīšanas Komitejai Komisija ziņotāja ziņojumu izplata dalībvalstīm informācijai. ►M3 Ziņotāja dalībvalsts pēc īpaša lūguma dara pieejamu vai saglabā pieejamu ieinteresēto pušu konsultācijām šādu informāciju:

— 1. punkta d) apakšpunktā minēto informāciju, izņemot to, kas ir atzīta par konfidenciālu saskaņā ar Direktīvas 14. pantu,

— aktīvās vielas nosaukumu,

— informāciju par tīrās aktīvās vielas saturu ražotajā materiālā,

— to datu sarakstu, kas vajadzīgi, lai lemtu par aktīvās vielas iespējamo iekļaušanu Direktīvas I pielikumā – pirmkārt, kā tas ir ziņotāja ziņojumā un, otrkārt, tā galīgo variantu pēc Komisijas konsultācijām ar šā panta nākamajā daļā minētajiem ekspertiem.

◄

Pirms dosjē un ziņojuma nosūtīšanas Komitejai var organizēt konsultācijas ar dalībvalstu ekspertiem, un Komisija var konsultēties ar dažiem vai visiem iesniedzējiem par aktīvajām vielām, kas norādītas 5. panta 2. punktā minētajā regulā, sakarā ar ziņojumu vai ziņojuma daļām, kas atteicas uz attiecīgo aktīvo vielu.

▼M2

3.a Pēc 3. punktā minētās pārbaudes Komisija, neskarot priekšlikumus, ko tā var iesniegt, lai grozītu Direktīvas 79/117/EEK pielikumu, iesniedz Komitejai:

a) direktīvas projektu, lai Direktīvas I pielikumā ietvertu aktīvo vielu, vajadzības gadījumā nosakot šādas ietveršanas nosacījumus, tostarp termiņu;

b) dalībvalstīm adresētu lēmuma projektu, lai atceltu aktīvo vielu saturošu augu aizsardzības līdzekļu atļaujas, ievērojot direktīvas 8. panta 2. punktu, piemērojot kuru minētā aktīvā viela nav ietverta Direktīvas I pielikumā;

c) dalībvalstīm adresētu lēmuma projektu, lai apturētu aktīvo vielu saturošus augu aizsardzības līdzekļu tirdzniecību, paredzot iespēju vēlreiz apsvērt aktīvās vielas ietveršanu Direktīvas I pielikumā pēc tam, kad ir iesniegti papildu pārbaužu rezultāti vai papildu informācija; vai

d) lēmuma projektu, lai atliktu aktīvās vielas ietveršanu Direktīvas I pielikumā līdz papildu pārbaužu rezultātu vai informācijas iesniegšanai.

▼B

4. Tomēr, ja pēc 3. punktā minētās izskatīšanas ir jāiesniedz dažu papildu pārbaužu rezultāti vai papildu informācija, Komisija nosaka:

— termiņu, kurā attiecīgie rezultāti vai informācija ir jāiesniedz ziņotājai dalībvalstij un saskaņā ar 2. punktu izraudzītajiem ekspertiem, ►M4 šis termiņš būs 2002. gada 25. maijs, ja vien Komisija konkrētai aktīvai vielai nenosaka agrāku termiņu, izņemot tādu ilgtermiņa pētījumu rezultātus, kurus ziņotāja dalībvalsts un Komisija dokumentācijas pārbaudes laikā ir uzskatījusi par vajadzīgiem, un ir sagaidāms, ka līdz noteiktajam termiņam tie nebūs pilnībā pabeigti, ar noteikumu, ka iesniegtā informācija pierāda to, ka ir dots pilnvarojums veikt šādu izpēti un ka to rezultāti tiks iesniegti, vēlākais, līdz 2003. gada 25. maijam. Ārkārtas gadījumos, ja ziņotāja dalībvalsts un Komisija līdz 2001. gada 25. maijam nav varējusi sagatavot šādus pētījumus, to pabeigšanai var noteikt alternatīvu datumu, ar noteikumu, ka iesniedzējs līdz 2002. gada 25. maijam iesniedz ziņotājai dalībvalstij pierādījumu tam, ka šādu pētījumu veikšanai tas ir pilnvarots trīs mēnešu laikā kopš brīža, kad saņemts pieprasījums pētījumu veikšanai, kā arī pētījuma protokolu un progresa ziņojumu, ◄

— termiņu, kurā attiecīgajiem iesniedzējiem ir jāpaziņo ziņotājai dalībvalstij un Komisijai sava apņemšanās pirmajā ievilkumā noteiktajā termiņā iesniegt vajadzīgos rezultātus vai informāciju.

▼M4

Ciktāl tas nav pretrunā ar Direktīvas 7. pantu, jaunu pētījumu iesniegšanu neakceptēs. Ziņotāja dalībvalsts, vienojoties ar Komisiju, var pieprasīt iesniedzējiem turpmākus datus, kas vajadzīgi dokumentācijas precizēšanai.

Par aktīvajām vielām, par kurām noteiktajā termiņā nav iesniegti pirmajā ievilkumā minētie rezultāti vai informācija, ziņotāja dalībvalsts nekavējoties informē Komisiju. Komisija, kā noteikts Direktīvas 8. panta 2. punkta pēdējā apakšpunktā, lemj par šādu aktīvo vielu neiekļaušanu Direktīvas I pielikumā, norādot neiekļaušanas iemeslus. Dalībvalstis līdz 2003. gada 25. jūlijam atceļ to augu aizsardzības līdzekļu atļaujas, kuros ir šīs aktīvās vielas.

▼B

5. Komisija iesniedz Komitejai lēmuma projektu par neietveršanu Direktīvas I pielikumā atbilstīgi tās 8. panta 2. punkta pēdējai daļai, ja:

— attiecīgie iesniedzēji nav paziņojuši savu apņemšanos 4. punkta otrajā ievilkumā minētajā termiņā iesniegt vajadzīgos rezultātus,

— ziņotāja dalībvalsts ir informējusi Komisiju, ka 4. punkta pirmajā ievilkumā minētie rezultāti nav iesniegti noteiktajā termiņā.

▼M2

6. Ja Komisija iesniedz direktīvas projektu vai lēmuma projektu, kā paredzēts 3.A punktā, vai projektu, kā paredzēts 5. punktā, tā vienlaikus iesniedz Komitejas veiktās pārbaudes secinājumus atjaunināta ziņojuma par pārskatīšanu formā, kas jānorāda sanāksmes kopsavilkuma ziņojumā.

Ziņojums par pārskatīšanu, izņemot daļas, kas attiecas uz konfidenciālu informāciju, kura ir dosjē un kura par tādu atzīta saskaņā ar Direktīvas 14. pantu, ir jādara pieejams katrai dalībvalstij pēc īpaša lūguma vai arī jāsaglabā pieejams ieinteresētajām pusēm konsultācijām.

▼B

8. pants

1. Pēc papildu pārbaužu rezultātu vai papildu informācijas saņemšanas ziņotājai dalībvalstij:

a) tie ir jāizskata saistībā ar jau iesniegtās dokumentācijas rezultātiem par attiecīgo vielu;

b) tūlīt pēc šādas izskatīšanas jānodrošina, lai papildu pārbaužu kopsavilkumu un šo pārbaužu rezultātus iesniedzējs nosūtītu pārējām dalībvalstīm un Komisijai;

c) paziņo Komisijai pēc iespējas drīz un, vēlākais, sešus mēnešus pēc visas pieprasītās informācijas saņemšanas papildus novērtējuma ziņojumam, kas jau ir iesniegts Komisijai, sniedz dokumentācijas novērtējumu. Ziņojumu sagatavo Komisijas ieteiktajā formātā Pastāvīgās augu veselības komitejas ietvaros un tajā ietver ieteikumu: — iekļaut aktīvo vielu Direktīvas I pielikumā, paredzot iekļaušanas nosacījumus, — vai.

2. Uz šā panta 1. punkta a) apakšpunktā minēto izskatīšanu attiecas 7. panta 2. punktā paredzētā procedūra.

5. Regulas 8. panta 3. punktu aizstāj ar šādu:

Pēc 1. punktā minētā kopsavilkuma un ziņojuma saņemšanas Komisija nosūta to Komitejai pārbaudei.

Komisija pirms dokumentācijas un ziņojuma nosūtīšanas Komitejai informatīvos nolūkos izplata ziņotāja ziņojumu dalībvalstīm, kā arī var konsultēties ar ekspertiem no vienas vai vairākām dalībvalstīm. Komisija saistībā ar ziņojumu par konkrētajām aktīvajām vielām vai ziņojuma daļām attiecībā uz minētajām vielām var konsultēties ar dažiem vai visiem iesniedzējiem. Ziņotāja dalībvalsts saistībā ar šīm konsultācijām sniedz vajadzīgo tehnisko un zinātnisko palīdzību.

Neskarot direktīvas 7. pantu, jauni pētījumi netiks akceptēti. Ziņotāja dalībvalsts pēc konsultācijām ar Komisiju var pieprasīt iesniedzējiem turpmākus datus, kas vajadzīgi dokumentācijas precizēšanai.

a) Pēc 7. panta 3. punktā minētās pārbaudes, ciktāl tas neskar jebkuru priekšlikumu, kuru tā var iesniegt nolūkā grozīt Direktīvas 79/117/EEK pielikumu, Komisija iesniedz Komitejai: direktīvas projektu, kurā paredz aktīvo vielu iekļaut Direktīvas I pielikumā, ja vajadzīgs, norāda šādas iekļaušanas nosacījumus, tai skaitā termiņu; vai

b) dalībvalstīm adresētu lēmumprojektu par tādu augu aizsardzības līdzekļu atļaujas atcelšanu, kas satur aktīvo vielu, ievērojot Direktīvas 8. panta 2. punkta ceturto apakšpunktu, saskaņā ar ko minētā aktīvā viela nav iekļauta Direktīvas I pielikumā, norādot neiekļaušanas iemeslus.

◄

▼M4 —————

▼B

9. pants

Ja attiecībā uz kādu A pielikumā minētu vielu Komisija iesniedz priekšlikumu par pilnīgu aizliegumu saskaņā ar Direktīvu 79/117/EEK, tad šajā regulā paredzētie termiņi tiek apturēti, līdz pieņem lēmumu par šo priekšlikumu. Ja Padome nolemj pilnīgi aizliegt Direktīvas 79/117/EEK pielikumā ietvertu vielu, tad atbilstīgi šai regulai sāktā procedūra tiek izbeigta.

10. pants

Šī regula stājas spēkā 1993. gada 1. februārī.

Šī regula uzliek saistības kopumā un ir tieši piemērojama visās dalībvalstīs.









I PIELIKUMS

VIELU SARAKSTS, UZ KURĀM ATTIECAS DIREKTĪVAS 91/414/EEK 8. PANTA 2. PUNKTĀ PAREDZĒTĀS DARBA PROGRAMMAS PIRMAIS POSMS

Nosaukums

1. Acefāts

2. Metamidofoss

3. Aldikarbs

4. Amitrāzs

5. Azinofosetils

6. Azinofosmetils

7. Karbendazīms

8. Benomils

9. Tiofanātmetils

10. Hlorpirifoss

11. Hlorpirifosmetils

12. Ciflutrīns

13. Beta-ciflutrīns

14. Cihalotrīns

15. Lambda-cihalotrīns

16. Cipermetrīns

17. Alfa-cipermetrīns

18. DNOC

19. Deltametrīns

20. Dinoterbs

21. Endosulfāns

22. Fentions

23. Fenvalerāts

24. Esfenvalerāts

25. Lindāns

26. Parations

27. Parationmetils

28. Permetrīns

29. Benalaksils

30. Metalaksils

31. Hlortalonils

32. Dinokaps

33. Fenarimols

34. Fentīna acetāts

35. Fentīna hidroksīds

36. Flusilazols

37. Imazalils

38. Mankocebs

39. Manebs

40. Cinebs

41. Metirams

42. Propinebs

43. Tirams

44. Ferbams

45. Cirams

46. Propikonazols

47. Pirazofoss

48. Kvintocēns

49. Tiabendazols

50. Vinklozolīns

51. Procimidons

52. Iprodions

53. Hlozolināts

54. Hlorprofams

55. Profams

56. Daminozīds

57. Maleīnhidrazīds

58. Teknazēns

59. Alahlors

60. Amitrols (Aminotriazols)

61. Atrazīns

62. Simazīns

63. Bentazons

64. Hlortolurons

65. 2,4-D

66. 2,4-DB

67. Etofumezāts

68. Fluroksipīrs

69. Glifosāts

70. Joksinils

71. Bromoksinils

72. Izoproturons

73. MCPA

74. MCPB

75. Mekoprops

76. Mekoprops-P

77. Metsulfurons

78. Tifensulfurons

79. Triasulfurons

80. Molināts

81. Monolinurons

82. Linurons

83. Parakvats

84. Dikvats

85. Pendimetalīns

86. Desmedifams

87. Fenmedifams

88. Propizamīds

89. Piridāts

90. Varfarīns









II PIELIKUMS

PARAUGS

Paziņojums par aktīvo vielu saskaņā ar Regulas (EEK) Nr. 3600/92 4. panta 1. punktu

1. Iesniedzēja identifikācijas dati

1.1. Aktīvās vielas ražotājs (nosaukums, adrese, tostarp rūpnīcas atrašanās vieta).

1.2. Iesniedzēja uzņēmējsabiedrība (nosaukums, adrese utt.) (ja šie dati atšķiras no 1.1. punktā norādītajiem). 1.2.a. Darbojas kā: — ražotāja izraudzīts vienīgais pārstāvis, — importētājs, kas nav ražotāja izraudzīts vienīgais pārstāvis.

1.3. (Fiziskās) personas vārds, kas ir atbildīga par paziņojumu un turpmākām saistībām, kuras izriet no Regulas (EEK) Nr. 3600/92. 1.3.1. Adrese korespondencei. 1.3.2. a) Tālrunis. b) Telekss. c) Telefakss. 1.3.3. a) Kontaktpersona. b) Citi kontakti.

2. Informācija identifikācijas atvieglošanai

2.1. Plaši pazīstamais vai ISO atzītais nosaukums un sinonīmi, attiecīgā gadījumā norādot ražotāja izgatavotos sāļus vai esterus.

2.2. Ķīmiskais nosaukums (IUPAC nomenklatūra).

2.3. Ražotāja attīstības koda numurs(-i).

2.4. CAS, CIPAC un EEK numuri (ja ir pieejami).

2.5. Empīriskā formula un struktūrformula, molekulmasa.

2.6. Aktīvās vielas tīrības specifikācija attiecīgi g/kg vai g/l.

2.7. Izomēru, piemaisījumu un piedevu (piem., stabilizatoru) identifikācija kopā ar struktūrformulām un iespējamo koncentrāciju diapazonu, kas izteikts g/kg vai g/l.

3. Informācija par izmantošanas nosacījumiem, kas jāattiecina uz ietveršanu I pielikumā un ko atbalsta iesniedzējs

3.1. Funkcija, piem., fungicīds, herbicīds, insekticīds, repelents, augšanas regulators.

3.2. Paredzētā izmantošanas vieta, piem., lauks, siltumnīca, pārtikas vai lopbarības glabātuve, piemājas dārzs.

3.3. Visi īpašie veselības aizsardzības, lauksaimniecības, augu aizsardzības vai vides aizsardzības nosacījumi, saskaņā ar kuriem aktīvo vielu var vai nevar izmantot.

3.4. Kaitīgie organismi, uz ko iedarbojas, un lauksaimniecības kultūras vai produkti, ko ar šo vielu aizsargā vai apstrādā.

4. Iesniedzējam zināmā informācija par atļautu izmantošanu

4.1. Valstis, kurās ir reģistrācija (EK).

4.2. Valstis, kurās ir reģistrācija (ārpus EK).

4.3. Reģistrēta izmantošana EK, tostarp visi attiecīgie nosacījumi.

4.4. Lietojamās formas nosaukums, veids (GIFAP/FAO kods) un aktīvās vielas saturs (g/kg vai g/l).

5. Apņemšanās iesniegt dokumentāciju

Paziņojuma autors apstiprina, ka iepriekš sniegtā informācija ir patiesa un pareiza. Viņš piekrīt iesniegt norādītās ziņotājas dalībvalsts kompetentajām iestādēm dokumentāciju, kā noteikts Regulas Nr. 3600/92 6. pantā, 12 mēnešos pēc šīs regulas 5. panta 4. punktā paredzētā Komisijas lēmuma. Ja šajā lēmumā minēti vairāki iesniedzēji attiecībā uz šo aktīvo vielu, iesniedzējs darīs visu, kas vajadzīgs, lai kopā ar pārējiem iesniedzējiem iesniegtu vienu dokumentāciju.

Paraksts (personas, kas ir kompetenta rīkoties 1.1. punktā minētās uzņēmējsabiedrības vārdā).